**Менің сүйікті мамандығым және инновациялық әдіс-тәсілдерім**

Қандай саналы тұлға болмасын күндердің күнінде өзінің болашақ мамандығы туралы ойланатыны анық. Менде дәл осы мамандық таңдауда көп нәрсені сарапқа салған жандардың бірімін. Мен мамандықты таңдау барысында өмірлік бағытымды таңдап жатқанымды айқын сезіндім. Менің өмірімнің әрбір сәті дәл осы мамандықпен ұштасатынын аңғардым. Сондықтан өмір бойы менің жиған-терген білімімнің іске асатын ортасы қандай болу керектігі жайлы жеті рет өлшеп, бір рет кестім десем қателеспеймін. Салмақты ойымның қорытындысы мұғалімі мамандығына келіп тоқтады.

Мен, Умирбаева Гуляим, ағылшын тілі пәнінің мұғалімімін. Қазіргі таңда А.Пушкин атындағы № 20 мектеп-лицейінде қызмет жасап келемін. Мен бұл қызметте жүргеніме шынында да қуанамын. Меніңше, адамдардың барлығы белгілі бір жұмысты атқару барысында қиялының көк аспанында шарықтап, шабыт алып, қанат қағуды қалайды. Бұл көбіне шығармашылық бағыттағы жандарға тән деп білемін. Ал мен осы бір әсерге сәт сайын бөленетін мамандықты таңдадым. Менің мамандығымда қиялыма қанат бітіретіні сәтті сабақтарым мен қызықты жобаларым, олимпиададан жүлделі орын алған оқушыларымның жетістіктері мен емтиханды ойдағыдай тапсырған шәкірттерімнің нәтижесі деп білемін. Әрі маған қуаныш сыйлайтын керемет сөздер бар: «Алақай, ертең тағы да ағылшын сабағы!» немесе «Бүгін ең жақсы сабақ болды!».

Мен әр жаңа күнді, әр сабақты, жаңа оқушыны асыға күтемін. Мен сабақ бере отырып үйренемін. Мен өз жұмысымда 32 жыл ішінде қалыптасқан қағидаларды басшылыққа алуға тырысамын.

Бірінші қағида: «Өз пәніңе ғашық бол және оны өзің сүйетін дүниелердің біріне айналдыр!». Себебі, Гетенің айтуы бойынша, сіз жақсы көрген нәрсеңізді ғана жақсы біле аласыз және білімді меңгерудің ең жылдам жолы да осы шынайы сүйіспеншіліктен бастау алады.

Үйретудегі ең бастысы – қалыпты әдістерді емес, түсінікті, сенім мен қызығушылықты оятатын әдістерді қолдану. Оңтайлы әдіс таңдау арқылы оқушылардың барлығына ыңғайлы орта жасау. Бұл дегеніміз баланың қол жеткізген жетістіктерінен, барлық жасалған, айтқан, оқығанынан қанағаттануын сезінуін және одан әрі білім алуға ұмтылуын қамтамасыз ету. Сонымен қатар сабақ уақытында көңіл-күйімнің қалыпты жағдайда болуына аса мән беремін. Өйткені мен балалардың көкірек көзіндегі шырақты түнеріп жүріп жаға алмаймын. Сондықтанда әрбір оқушының сабаққа деген ынтасын ояту үшін білімімді жетілдіріп, көңіл-күйімді көтеріңкі ұстаймын.

Екінші қағида, медицинадағыдай: «Оқушыңызға зиян тигізбеңіз!». Сіз мұғалімсіз және сіздің шәкірттеріңіздің қандай болатындығына сіз жауап бересіз. Сіз олардың өзін-өзі дамытуына, өзін-өзі реттеуіне, өзін-өзі тәрбиелеуіне жауаптысыз. «Адамды адамгершілікке тәрбиелемей оны интеллектуалды тұрғыдан тәрбиелеу – қоғамға қауіп төндіру деген сөз». Біздің оқушы алдында қателесуге немесе жалған сөйлеуге құқығымыз жоқ. Мұғалім сол үшін баланың жан дүниесін сезіне білуі керек, оның пікірін құрметтей білуі керек әрі өз жұмысын атқару барысында балалар өздеріне қатаң бақылаудың барын сезінбеу қажет, оның орнына тәлімгердің қолдауын аңғаратындай етіп ұйымдастыруы керек.

Жұмысымда осы қағидаларды орындау барысында күтпеген кедергілерді болдырмау үшін мен күн сайын бірнеше ережелерді орындаймын:

1. Мен балаларды сынаймын, керісінше оларды талпынғаны үшін де көтермелеймін;

2. Оқушыны емес, оның әрекетін бағалаймын;

3. Бір оқушыны екіншісімен салыстырмаймын;

4. Әрқашан адал және әділ болуға тырысамын;

5. Барлық оқушының жақсы қасиеттерін тауып, оған назар аударамын;

6. Үнемі ізденісте жүремін.

Мен оқушыларымның мені шынайы құрметтеуі және оларға менің сабағымның ауадай қажет болуы үшін жұмысымды жасағанда барлық ынтаммен толық беріліп жасаймын. Шынында да, оқушылардың тыңдауы үшін, менің пәнімді сапалы деңгейде білуі үшін мен оларға қажет екендігіме сендіруі керек екенімді түсіндім. Дегенмен осындай қасиеттер мен дағдыларды бойын сіңірген адам болу оңай емес. Сол үшін көп жұмыс жұмыс жасаймын. Себебі Виктор Шатловтың мын бір дәйекті сөзін дәйім басшылыққа аламын: «Барлық балалар мектеп бағдарламасын сәтті игере алады».

Айтылған сөзге айғақ ретінде бүгінде қолданып жүрген заман тынысына сай ағылшын пәніне арналған инновациялық әдіс-тәсілдеріммен бөлісе кетейін:

1. **Грамматикалық-аударма әдісі («Grammar-translational method»)**

Бұл әдіс бойынша тілді меңгеру үшін грамматика мен сөздік қорды жетік білу қажет болды. Осындай әдіспен оқытуды жоспарлап отырған мұғалім алдымен қандай грамматикалық құрылымды баяндау керектігін ойластырады. Содан кейін осы тақырыптар бойынша мәтіндер жинақталады. Содан кейін олардың аудармасы қосылады, алдымен - шет тілінен ана тіліне, содан кейін - керісінше.

1. **Үнсіздік әдісі («Silent way»)**

Ағылшын тілін үйретудегі бұл әдістің принципі - үйренушіге кедергі жасамау әрі оған мұғалімнің көзқарасын араластырмау. Бұл әдіс бойынша мұғалім басында ештеңе айтпайды. Сөздің айтылуының кіші деңгейін оқыту барысында ол күрделі түрлі түсті кестелерді қолданады. Кестедегі белгілер мен түстер белгілі бір дыбысты таңбалайды. Сөйтіп жаңа сөздер таныстырылады. Мәселен, «table» сөзін айту үшін алдымен «т», одан кейін «эй» дыбысының белгісі саналатын квадрат көрсетіледі. Осылайша, квадраттар мен түрлі таяқшалар арқылы жасалған сабақтағы оқыту ісі өз мақсатына сай ілгерілей береді.

1. **Физикалық сезіну әдісі («Total-physical response»)**

Бұл әдістің негізгі ережесінде айтылғандар: Өзіңіздің белгілі бір себептермен өткізіп алған нәрселеріңізді түсінудің қажеті жоқ. Осы теорияға сай оқушы алғашқы сатысында ештеңе айтпайды. Алдымен, ол жеткілікті деңгейде білім алуы керек. Алғашқы жиырма сабақта оқушы үнемі ағылшын сөздерін тыңдайды. Ол не оқыса да, оқығаны жөнінде тіс жармайды. Содан соңғы оқу процесі — оқығанын не тыңдағанын қимылмен сезінетін кез. Физикалық қимылдарды білдіретін сөздер арқылы барлық сөздерді меңгеруге мүмкіндік туады. Мәселен, «тұр» деген сөзді түсініп, барлығы орындарынан тұрады, «отыр» дегенде олар отырады. Оқушы біраз мәлімет жиғанда барып (алдымен тыңдады, сосын қозғалыста болды), ол сөйлеуге дайын бола бастайды.

1. **Ойға шому («Suggesto pedia»)**

Бұл әдіске сай, ағылшын тілін  мүлдем басқа адам бола отырып (әсіресе, үйрену кезеңінде) ұғынасың. Осындай  жолмен тіл үйрену барысында топтағы барлық оқушылар өздеріне жаңа есім таңдап, жаңа өмірбаян ойлап табады. Мұның бәрі оқып-үйрену процесіндегі кез келген адамның кеңінен көсіле сөйлеуіне әрі оның сөзі тұпнұсқаға барынша ұқсас болуына ұйғарылып жасалған.

Әр адам өзінің өмірлік жолын мамандығын таңдау арқылы анықтайды. Мен өз таңдауымды жасадым. Алдымда шиеленіске, қуанышқа, мазасыздыққа, ұйқысыз түндер мен бақытқа толы өмір барына сенемін.Сондықтан жұмысымда әрдайым алға ұмтыламын, шығармашылық пен ізденісті тоқтатпаймын. Шығыс даналығы айтқандай, «Жолды жүрген адам ғана игереді».